Christian Hjerrild Clausen (10. april 1866 i Horsens – 11. februar 1941 i Esbjerg) var en produktiv dansk arkitekt, der især har sat sit fingeraftryk på Esbjergs bybillede.  Uddannelse og virke C.H. Clausens forældre var arkitekt Jens Christian Clausen og Caroline Margrethe Hjerrild. Han var i håndværkerlære, gik på Horsens Tekniske Skole 1884-85 og var ansat som konstruktør hos Hector Estrup. I løbet af sin omfattende produktion fulgte Clausen skiftet i tidens stilarter. Han begyndte som historicist, skiftede til nationalromantikken og nybarokken og siden til nyklassicismen. Han afsluttede sit virke med bygninger i funkis. Dermed bærer hans bygninger i Esbjerg præg af tidens omskiftelser i smagen og arkitektursynet. Han blev gift 1. gang 1. juli 1896 i Vamdrup med Mette Cathrine Olsen (2. maj 1872 i Vojens – 16. december 1923 i Esbjerg), datter af portør Jørgen Olsen og Marie Abeline Svenningsen. Hans andet ægteskab blev indgået 1924 med damefrisør Carli NN (f. 1897). Han er begravet på Esbjerg Kirkegård.